• 'Il-Vjaġġ Tiegħi: Nasal minn Toroq Differenti' b'identità li tqarribha u tiddistingwiha minn sistemi edukattivi fl-Ewropa • M'hemmx biss għażla waħda fit-tagħlim u fl-assessjar għall-istudent Bit-tiġdid propost mill-Ministeru għall-Edukazzjoni u x-Xogħol għal mod kif f'pajjiżna ssir l-edukazzjoni sekondarja, l-istudent se jkollu ċ-ċans li għall-ewwel darba jagħżel programmi ta' tagħlim f'iktar minn aspett wieħed li se jkunu offruti taħt l-istess saqaf u kollha jwasslu sal-istess livell. 'Il-Vjaġġ Tiegħi: Nasal minn Toroq Differenti' tipproponi li mid-disa' sena skolastika (dik magħrufa b'mod popolari bħala l-Form 3) l-istudent jieħu tagħlim akkademiku, vokazzjonali jew prattiku. Xi ħaġa li diġà teżisti f'diversi pajjiżi oħra bħal Ġermanja, l-Awstrija, l-Olanda u l-Iżvizzera fost oħrajn. Iżda, li se jkollha differenti s-sistema Maltija hi li l-istudenti se jingħataw ukoll l-għażla li jħalltu bejn it-tliet aspetti u mhux bilfors jieħdu aspett wieħed. Għalkemm min irid jagħmel hekk jista' wkoll, għax is-sistema l-ġdida ma tneħħi xejn minn dik preżenti iżda żżid fuqha. Fi kliem l-espert Pasi Sahlberg, Finlandiż li jispeċjalizza fl-edukazzjoni u influwenti ħafna fuq l-iżviluppi ta' sistemi edukattivi madwar id-dinja, din se tagħti saħħa kbira lill-istudent li jagħżel hu l-ġejjieni tiegħu. "My Journey ġġib bidla fil-flessibbiltà tas-sistema. Kif l-istudent, li huwa l-konsumatur u dak li qed jitgħallem, għandu għażliet differenti fil-ħtiġijiet u dak li jimmotivah. Inqis din importanti għax tagħti l-awtorità lill-istudent, fejn ikollu s-saħħa fuq il-ġejjieni tiegħu. Din hija marbuta ma' kemm l-istudent iħoss li qed jidħol fis-sistema edukattiva. Hawn l-istudent se jieħu r-riedni tal-vjaġġ edukattiv tiegħu f'idejh u din tista' żżid is-suċċess" qal il-Professur Sahlberg. Dan ifisser li għall-ewwel darba l-programmi ta' tagħlim akkademiku, vokazzjonali u applikati kollha se jwasslu sa livell 3 tal-Qafas Malti tal-Kwalifiki (MQF). Bħalissa student li jasal fit-tieni sena fl-iskola medja jingħata għażla ta' suġġetti li huma pjuttost akkademiċi għat-tliet snin ta' wara. Jekk ikun akkademikament tajjeb se jirnexxi, jekk le jsib diffikultajiet. Għall-istudenti li fis-sistema preżenti ma kinux qed jirnexxilhom imexxu kienu nħolqu programmi alternattivi li għalkemm tajbin u meħtieġa ma kinux bħala programmi jilħqu Livell 3 tal-Qafas Malti tal-Kwalifiki (magħruf ukoll bħala 'O Level'). Issa s-sitwazzjoni se tkun differenti għax il-vokazzjonali u l-prattiku se jwasslu sal-istess livell. "It-tagħlim prattiku m'għandux jitqies sempliċiment bħala tagħlim rimedjali għal studenti u lanqas bħala inferjuri għal dak akkademiku u vokazzjonali," jgħid Frank Fabri, Direttur Ġenerali fil-Ministru tal-Edukazzjoni. Spjega kif il-vokazzjonali u l-applikati jixxibhu, iżda mhumiex l-istess. "Id-differenza hi fl-approċċ tat-tagħlim u daqsxejn ukoll fl-assessjar. Il-vokazzjonali aktarx jinkludi t-teorija minn kmieni u għalhekk jekk l-istudent ma jkollux sfond akkademiku jaf ibati ftit iktar. L-applikat jieħu stil differenti anke jekk iwassal għall-istess riżultat. Jitlaq mill-prattiku, imma t-teorija jibniha mat-triq. Fl-aħħar tliet snin l-istudent jista' jilħaq xorta waħda l-istess livell," jispjega Fabri dwar sistema li kienet deskritta bħala soċjalment ġusta mill-espert Finlandiż. "Irridu naraw il-politika fil-kuntest internazzjonali u dan juri li l-eċċellenza u l-ugwaljanza jimxu flimkien. Din il-politika hija mibnija fuq l-importanza tal-ugwljanza," qal Sahlberg. Fuq kollox dan huwa żvilupp li nħoloq speċifikament għal Malta. "Fl-imgħoddi konna aktar naqbdu sistema ta' xi mkien u napplikawha għalina. Din id-darba fassalna sistema għar-realtà Maltija f'kuntest Malti, Ewropew u internazzjonali," qal Fabri. Fuq kollox meta titħabbar sistema bħal din hemm l-aspett tal-implimentazzjoni. "Meta nħarsu lejn sistemi f'pajjiż oħra nisimgħu li r-riforma bdiet tkun implimentata lbieraħ u idealment tkun lesta mis-sena d-dieħla. Hawn qed naraw li l-Ministeru u dawk wara r-riforma jifhmu li kollox jiddependi mill-implimentazzjoni. Ħafna mir-riformi jfallu fl-implimentazzjoni. Iżda, l-implimentazzjoni hawn qed tingħata ż-żmien li jixiriqilha u dan jawgura tajjeb," qal Sahlberg. Bħalissa l-iskejjel sekondarji jilqgħu fihom studenti li jimxu mid-disa' sena sal-ħdax-il waħda. L-istudenti jmorru fihom wara li jkunu spiċċaw is-sentejn tal-iskola medja. Issa qed ikun propost li l-iskejjel sekondarji jibqgħu fil-Kulleġġi imma jinġabru fi gruppi, bl-eċċezzjoni ta' Għawdex, fejn hemm skola sekondarja waħda. Kull skola fil-grupp, li jistgħu jkunu tlieta, tkun tiffoka fuq aspett iktar minn oħrajn. B'hekk f'dik l-iskola jsir investiment iffukat li jwassal biex it-tagħmir u l-faċilitajiet li l-istudenti jkollhom għad-dispożizzjoni tagħhom ikun ikbar. Naturalment l-iskejjel li se jkunu fl-istess grupp ikunu dawk qrib u għalkemm l-istudenti se jitħalltu iktar xorta waħda se jkun hemm l-idea ta' reġjun.